
                                     RAPORT

asupra propunerii legislative   pentru modificarea Ordonanţei de urgenţă nr.214/1999 privind acordarea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice persoanelor împotriva cărora au fost dispuse, din motive politice, măsuri administrative abuzive, precum şi persoanelor care au participat la acţiuni de           împotrivire cu arme şi de răsturnare prin forţă a regimului comunist instaurat în România
                  În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă, pentru modificarea Ordonanţei de urgenţă nr.214/1999 privind acordarea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice persoanelor împotriva cărora au fost dispuse, din motive politice, măsuri administrative abuzive, precum şi persoanelor care au participat la acţiuni de împotrivire cu arme şi de răsturnare prin forţă a regimului comunist instaurat în România, iniţiată de domnul deputat Cornel Popa, trimisă cu adresa nr. Pl-x 334  din 2 mai  2007  şi  înregistrată cu nr. 31/541 din 3 mai 2007.
                  Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
                 Senatul, în calitate de primă Cameră sesizată, a respins această propunere legislativă în şedinţa din 26 aprilie 2007.
                Consiliul Legislativ, prin avizul nr.1622 din 29.11.2006, a avizat favorabil propunerea legislativă, cu unele observaţii şi propuneri.
                Guvernul, prin punctul său de vedere, transmis cu adresa nr.34 din 15.01.2007, susţine adoptarea acestei iniţiative legislative, sub rezerva însuşirii observaţiilor formulate.
                Comisia pentru drepturile omului, culte şi problemele minorităţilor naţionale,  cu majoritate de voturi, a avizat negativ propunerea legislativă, prin avizul transmis cu nr. 25/310 din 9 mai 2007.
                                            Propunerea legislativă are ca obiect de reglementare modificarea art.5 alin.(1) din OUG nr.214/1999 privind acordarea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice, persoanelor împotriva cărora au fost dispuse, din motive politice, măsuri administrative abuzive, precum şi persoanelor care au participat la acţiuni de împotrivire cu arme şi de răsturnare prin forţă a regimului comunist instaurat în România, urmărindu-se eliminarea termenului prevăzut pentru depunerea cererilor referitoare la constatarea calităţii de luptător în rezistenţa anticomunistă.
               În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului, avizul Consiliului Legislativ şi avizul Comisiei pentru drepturile omului, culte şi problemele minorităţilor naţionale, în şedinţa din  27 iunie  2007.  
                La dezbateri au fost prezenţi 15 deputaţi, din totalul de 28 membri ai Comisiei. 
                             În urma dezbaterilor, membrii comisiei au hotărât, cu majoritate de voturi (o abţinere), să propună plenului Camerei Deputaţilor respingerea propunerii legislative, întrucât prin eliminarea termenului de depunere a cererilor referitoare la constatarea calităţii de luptător în rezistenţa anticomunistă, Comisia pentru constatarea calităţii de luptător în rezistenţa anticomunistă, ar deveni comisie permanentă, ceea ce contravine prevederilor art.8 din Ordonanţa de urgenţă a Guvernului nr.214/1999, cu modificările şi completările ulterioare. 
                            Precizăm că, potrivit art.8 alin(1) din OUG nr.214/1999, Comisia funcţionează până la soluţionarea definitivă a cererilor introduse în termenul prevăzut la art.5 alin.(1), fiind permisă introducerea cererilor şi de către rudele de gradul al patrulea al persoanelor care  au fost condamnate sau supuse unei măsuri administrative abuzive, astfel că, teoretic, este posibil ca asemenea cereri să fie introduse şi după o perioadă îndelungată de timp.
                   În raport cu obiectul şi conţinutul reglementării, propunerea legislativă face parte din categoria legilor ordinare.

